[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.2.2008

COM(2008) 110 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ , ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

Έκθεση σχετικά με το σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου

{ SEC(2008) 259}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

Έκθεση σχετικά με το σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου

Περίληψη

΄Οταν ανέλαβε καθήκοντα, η παρούσα Επιτροπή έθεσε ως στρατηγικό στόχο να εξασφαλίσει θετική δήλωση αξιοπιστίας από το Ευρωπαϊκό Ελεγκτικό Συνέδριο. Προς το σκοπό αυτό, τον Ιανουάριο του 2006 η Επιτροπή εξέδωσε το «Σχέδιο δράσης για ένα ολοκληρωμένο πλαίσιο εσωτερικού ελέγχου»[1], στο οποίο λαμβάνονται υπόψη οι συστάσεις του Ελεγκτικού Συνεδρίου[2], το ψήφισμα απαλλαγής του Ευρωπαϊκού Κοινοβουλίου για το 2003[3] και τα συμπεράσματα ECOFIN της 8ης Νοεμβρίου 2005. Το σχέδιο δράσης επισημαίνει τις «ελλείψεις» στις τότε δομές ελέγχου της Επιτροπής και προσδιορίζει 16 τομείς για την ανάληψη δράσης μέχρι το τέλος του 2007. Στην ενδιάμεση έκθεση προόδου που εξέδωσε τον Μάρτιο του 2007[4], η Επιτροπή προέβη σε απολογισμό της επιτευχθείσας προόδου και ανήγγειλε ορισμένες πρόσθετες δράσεις.

Στο διάστημα των δύο ετών από την ανάληψη των 16 δράσεων, 7 ολοκληρώθηκαν, 6 είναι ουσιαστικά ολοκληρωμένες και 3 δεν κατέστη δυνατό να εφαρμοσθούν ή συνεχίζονται με άλλους τρόπους. Ο πίνακας 1 παρουσιάζει μία συνολική εικόνα της κατάστασης κάθε ομάδας δράσεων και μία πρώτη αξιολόγηση του αντικτύπου τους. Η προθεσμία του σχεδίου δράσης για την εφαρμογή των μέτρων έληγε στο τέλος του 2007. Η επιτευχθείσα πρόοδος παρουσιάζεται λεπτομερώς στο παράρτημα της παρούσας έκθεσης. Επιπλέον, παρατίθεται μία πρώτη αξιολόγηση του αντικτύπου των δράσεων, αλλά η μείωση των σφαλμάτων και η αύξηση της αξιοπιστίας είναι δυνατή μόνο εφόσον δοθεί χρόνος στις αναληφθείσες δράσεις να έχουν αποτελέσματα στα υφιστάμενα συστήματα ελέγχου.

Πίνακας 1: Εφαρμογή και επιπτώσεις του σχεδίου δράσης

Ομάδες δράσεων | Κατάσταση (Μάρτιος 2007) | Κατάσταση (Φεβρουάριος 2008) | Επιπτώσεις Φεβρουάριος 2008 |

Απλούστευση και κοινές αρχές στον τομέα του ελέγχου (δράσεις 1-4) | ■■□□□ | ■■■■■ | ■□□□□ |

Διαχειριστικές δηλώσεις και αξιοπιστία ελέγχου (δράσεις 5-8) | ■■□□□ | ■■■■□ | ■□□□□ |

Προσέγγιση ενιαίου ελέγχου: κοινοποίηση των αποτελεσμάτων και προτεραιότητες όσον αφορά τη σχέση κόστους-οφέλους (δράσεις 9-11) | ■■□□□ | ■■■■□ | ■□□□□ |

Τομεακές ελλείψεις (δράσεις 12-16). | ■■■□□ | ■■■■□ | ■□□□□ |

Ο πίνακας 1 δείχνει ότι η Επιτροπή τήρησε το φιλόδοξο χρονοδιάγραμμα του σχεδίου δράσης που έληγε στις 31 Δεκεμβρίου 2007. Ο πραγματικός αντίκτυπος στα ποσοστά σφάλματος θα καταστεί εμφανής σε μεταγενέστερο στάδιο.

Σκοπός του σχεδίου δράσης ήταν να αποτελέσει τη βάση για μία θετική ΔΑ. Οι ολοκληρωθείσες δράσεις έχουν διασαφηνίσει και ενισχύσει το πλαίσιο εσωτερικού ελέγχου για τα κοινοτικά προγράμματα.

Οι δράσεις που δεν έχουν ακόμη τελειώσει θα ολοκληρωθούν το 2008. Οι κύριες μη ολοκληρωθείσες δράσεις είναι οι εξής:

- Δράση 7, η διαμόρφωση «συμφωνημένων διαδικασιών» στον εκπαιδευτικό και πολιτιστικό τομέα αναβλήθηκε για το 2008 λόγω ενημερώσεων της μεθοδολογίας ελέγχου της ΓΔ Εκπαίδευσης και Πολιτισμού. Οι σχετικές εργασίες θα ολοκληρωθούν μέχρι τον Δεκέμβριο του 2008·

- Δράση 10, η συλλογή δεδομένων για το κόστος του ελέγχου στο γεωργικό τομέα και στα διαρθρωτικά ταμεία έχει ολοκληρωθεί και έχει αρχίσει η ανάλυσή τους. Τα αποτελέσματα θα αποτελέσουν το αντικείμενο ανακοίνωσης τον Οκτώβριο του 2008 (βλέπε παρακάτω)·

- Δράση 11N, οι τροποποιήσεις που θα γίνουν στο ABAC τον Φεβρουάριο του 2008 θα επιτρέψουν την επακριβή παρακολούθηση των πολυετών ανακτήσεων από το 2008 και εξής· και

- Δράση 16, από το καλοκαίρι του 2008 θα υπάρχει διαθέσιμος ένας οδηγός δειγματοληψίας για τις υπηρεσίες της Επιτροπής καθώς και ένας ειδικός οδηγός δειγματοληψίας για τα διαρθρωτικά ταμεία. Στη διάρκεια του έτους θα ολοκληρωθεί το αναθεωρημένο εγχειρίδιο λογιστικού ελέγχου για τα διαρθρωτικά ταμεία, στο οποίο λαμβάνονται υπόψη οι νέοι κανονισμοί.

Παρά τις ήδη αναληφθείσες δράσεις, το Ελεγκτικό Συνέδριο συνεχίζει να ανακαλύπτει υπερβολικά πολλά σφάλματα σε ορισμένους τομείς. Στη ΔΑ του 2006, το Ελεγκτικό Συνέδριο αξιολόγησε με «κόκκινο» ορισμένες διαρθρωτικές δράσεις που υλοποιήθηκαν μέσω κρατών μελών και εξωτερικές ενισχύσεις υπό τη διαχείριση οργανισμών υλοποίησης. Όπως ανέφερε το Ελεγκτικό Συνέδριο στη γνωμοδότησή του σχετικά με τον «ενιαίο έλεγχο», η σαφής κατανόηση τόσο του κινδύνου όσο και του κόστους και του οφέλους των ελέγχων είναι πρωταρχικής σημασίας για να καθορισθούν οι στρατηγικές ελέγχου και να αξιολογηθούν τα αποτελέσματά τους. Η Επιτροπή θα συντάξει ανακοίνωση για τον Οκτώβριο του 2008 όσον αφορά το κόστος και τα οφέλη των συστημάτων ελέγχου και την ανάλυση του εναπομείναντος κινδύνου που οι ΓΔ, των οποίων ορισμένοι τομείς πολιτικής αξιολογήθηκαν με «κόκκινο» από το Ελεγκτικό Συνέδριο, πρέπει να συμπεριλάβουν στις ετήσιες εκθέσεις δραστηριότητας τους για το 2007.

Σκοπός του σχεδίου δράσης ήταν να αποκαταστήσει τις ελλείψεις του πλαισίου εσωτερικού ελέγχου και να στηρίξει την προσπάθεια για την εξασφάλιση θετικής δήλωσης αξιοπιστίας. Δεδομένου ότι έχει αρχίσει η υλοποίηση των διαφόρων δράσεων, ο αντίκτυπός τους στην αποτελεσματικότητα του ελέγχου θα καθίσταται σταδιακά εμφανέστερος. Η παρούσα έκθεση παρέχει επισκόπηση των δράσεων που έχουν αναληφθεί μετά την προηγούμενη έκθεση προόδου τον Μάρτιο του 2007.

ολοκληρωσή και αντικτυπος του σχεδίου δράσης

Η επιτευχθείσα πρόοδος σε κάθε δράση περιγράφεται στα τμήματα κατωτέρω και με περισσότερες λεπτομέρειες στο παράρτημα.

Απλούστευση και κοινές αρχές στον τομέα του ελέγχου (δράσεις 1-4)

Δράση 1 : Απλούστευση της προταθείσας νομοθεσίας για την περίοδο 2007-13

Ολοκληρωθείσα δράση : Το Συνέδριο ανέφερε στη γνωμοδότησή του σχετικά με τον «ενιαίο έλεγχο» ότι η ύπαρξη απλών, σαφών και εύκολα εφαρμόσιμων κανόνων είναι πρωταρχικής σημασίας για τη μείωση του κινδύνου σφάλματος. Όταν εγκρίθηκε το σχέδιο δράσης, αφέθηκαν μικρά περιθώρια περαιτέρω απλούστευσης της νομοθεσίας για την περίοδο 2007-13 πέραν των διατάξεων που είχαν ήδη αποτελέσει αντικείμενο διαπραγματεύσεων. Ως εκ τούτου, η απλούστευση, ευθύνη που η Επιτροπή μοιράζεται με τη νομοθετική αρχή, δεν υπήρξε όσο εκτεταμένη ήλπιζε η Επιτροπή, μολονότι ορισμένα στοιχεία για τη μείωση των σφαλμάτων έχουν εισαχθεί σε συγκεκριμένους τομείς, μεταξύ άλλων, στην αγροτική ανάπτυξη και στις διαρθρωτικές δράσεις. Τα συστήματα εσωτερικού ελέγχου που καλύπτουν την επιμερισμένη διαχείριση, για παράδειγμα, περιγράφονται σαφέστερα στη νομοθεσία της νέας περιόδου και τηρούν την αρχή του ενιαίου ελέγχου[5].

Ωστόσο, οι πολύπλοκοι κανόνες παραμένουν μία σημαντική αιτία σφαλμάτων. Μετά την έκθεση του Μαρτίου του 2007, η Επιτροπή έχει διασαφηνίσει τους κανόνες εκδίδοντας κατευθυντήριες γραμμές[6] για τη νέα νομοθεσία των διαρθρωτικών ταμείων. Η Επιτροπή θα συνεχίσει να παρέχει στήριξη και περαιτέρω καθοδήγηση όπου παρίσταται ανάγκη. Επίσης, η Επιτροπή θα μεριμνήσει ώστε κάθε μελλοντική νομοθετική πρόταση να περιλαμβάνει σαφείς και απλούς κανόνες.

Αντίκτυπος : Ποσοστό του δαπανώμενου προϋπολογισμού χρησιμοποιώντας κατ' αποκοπέν ποσά ■□□□□

Πιθανή εξέλιξη : Βάσει της τρέχουσας νομοθεσίας οι αναμενόμενες αλλαγές είναι μικρές. Θα υποβληθεί πρόταση περαιτέρω απλούστευσης για τον επόμενο νομοθετικό γύρο.

Δράση 2: Προσθήκη κοινών αρχών εσωτερικού ελέγχου στην πρόταση αναθεώρησης του δημοσιονομικού κανονισμού

Ακυρωθείσα δράση, η οποία όμως υλοποιήθηκε με άλλο τρόπο . Όπως αναφέρεται στην έκθεση προόδου του Μαρτίου του 2007, η δράση αυτή ακυρώθηκε, δεδομένου ότι ο νομοθέτης αρνήθηκε να εντάξει στον δημοσιονομικό κανονισμό ειδική αρχή σχετικά με τον εσωτερικό έλεγχο. Ο στόχος της δράσης αυτής επιτεύχθηκε μέσω του άρθρου 28α, το οποίο ορίζει ότι «ο προϋπολογισμός εκτελείται με τον αποτελεσματικό και αποδοτικό εσωτερικό έλεγχο».

Δράση 3: Ανάπτυξη στρατηγικών ελέγχου και αποδεικτικών στοιχείων για την παροχή εύλογης αξιοπιστίας και εναρμόνιση της παρουσίασής τους

Ολοκληρωθείς δράση : Οι ετήσιες εκθέσεις δραστηριότητας αποτελούν τη βάση στην οποία το Σώμα των Επιτρόπων αναλαμβάνει την ευθύνη της διαχείρισης από τις υπηρεσίες του. Για το λόγο αυτό, η σαφής παρουσίαση του συστήματος εσωτερικού ελέγχου είναι πρωταρχικής σημασίας για να κατανοήσουν οι χρήστες τον τρόπο που οικοδομείται η αξιοπιστία. Στη διάρκεια του 2007 αναπτύχθηκαν «υποδείγματα εσωτερικού ελέγχου» για κάθε τρόπο διαχείρισης, που περιγράφουν το σύστημα εσωτερικού ελέγχου με σαφή και εύληπτο τρόπο και παρουσιάζουν τη λογική πορεία μέχρι τη δήλωση αξιοπιστίας του γενικού διευθυντή. Τα εν λόγω υποδείγματα βασίζονται σε κοινό μονότυπο που αφήνει κάποια περιθώρια προσαρμογής στις ανάγκες των ΓΔ. Τα υποδείγματα θα χρησιμοποιηθούν στις ετήσιες εκθέσεις δραστηριότητας για το 2007 και μία προσληφθείσα διαδικασία παρακολούθησης και αξιολόγησης από ομότιμους κριτές θα εξασφαλίσει τη συνεπή εφαρμογή τους. Η πρόκληση για τις ΓΔ θα είναι να παρέχουν σαφή εξήγηση των αδυναμιών του συστήματος και των δράσεων που αναλαμβάνουν για την αποκατάστασή τους.

Αντίκτυπος : Οι ΕΕΔ για το 2006 είχαν ήδη βελτιωθεί ως αποτέλεσμα της δράσης 3, το οποίο φαίνεται από τη θετικότερη αξιολόγηση εκ μέρους του ΕΣ στην ετήσια έκθεσή του για την ποιότητα των ΕΕΔ· να γίνουν καλύτερα κατανοητά τα διαφορετικά συστήματα ελέγχου. ■■ □□□ .

Πιθανή εξέλιξη : Αναμένονται σημαντικές βελτιώσεις για τις ΕΕΔ του 2007 ως αποτέλεσμα ενισχυμένων πάγιων οδηγιών, αυστηρότερης αξιολόγησης από ομότιμους κριτές, και, στον τομέα της επιμερισμένης διαχείρισης, της χρήσης των ετήσιων περιλήψεων από τα κράτη μέλη.

Δράση 3N: Ενίσχυση της σχέσης μεταξύ εύλογης αξιοπιστίας και πληρωμών.

Ολοκληρωθείσα δράση : Στη συγκεφαλαιωτική έκθεση για το 2006 δηλώνονται σαφώς οι επιφυλάξεις σε σχέση με τη συνολική αξιοπιστία και προσδιορίζονται συγκεκριμένα οι τομείς και/ή τα κράτη μέλη που αυτές αφορούν. Προσδιορίζονται επίσης οι δημοσιονομικές διορθώσεις ή οι αναστολές πληρωμών. Η πολιτική αυτή ενισχύεται.

Αντίκτυπος : Στον τομέα των διαρθρωτικών ταμείων, το πρόγραμμα δράσης της Επιτροπής για την ενίσχυση της επίβλεψης στο πλαίσιο της επιμερισμένης διαχείρισης[7] έχει ήδη καθιερώσει τον άμεσο συσχετισμό μεταξύ των πορισμάτων ελέγχου, επιφυλάξεων και προγραμμάτων δράσης ανά περιφέρεια ή κράτος μέλος, εξασφαλίζοντας κατ’αυτόν τον τρόπο ότι το 2008 θα ληφθούν έγκαιρα οι αποφάσεις για τις αναστολές και τις δημοσιονομικές διορθώσεις ■□□□□ .

Πιθανή εξέλιξη : Η εφαρμογή του σχεδίου δράσης για τα διαρθρωτικά ταμεία θα εξασφαλίσει ότι η έλλειψη εύλογης αξιοπιστίας θα οδηγεί είτε στη βελτίωση των συστημάτων είτε στην αναστολή των πληρωμών και τις δημοσιονομικές διορθώσεις.

Δράση 4: Έναρξη διοργανικού διαλόγου σχετικά με τους κινδύνους που πρέπει να γίνονται αποδεκτοί όσον αφορά τις υποκείμενες πράξεις

Ακυρωθείσα δράση, η οποία όμως θα συνεχισθεί στη δράση 10 : Είναι αδύνατο να επιτευχθεί μηδενικός κίνδυνος με λογικό κόστος. Το Ελεγκτικό Συνέδριο ανέφερε ότι η Επιτροπή πρέπει να αναλάβει δράση προκειμένου να μειώσει τον κίνδυνο σφάλματος. Τόνισε επίσης την ανάγκη να ορισθεί ποιο είναι το «αποδεκτό επίπεδο κινδύνου» και να προσαρμοσθούν τα συστήματα ελέγχου για την επίτευξή του. Ενώ η νομοθετική αρχή δεν έχει εντάξει αυτόν τον ορισμό στον αναθεωρημένο δημοσιονομικό κανονισμό, η Επιτροπή θα συνεχίσει την εν λόγω δράση με τις δράσεις 10 και 11 ( βλέπε κατωτέρω).

Διαχειριστικές δηλώσεις και αξιοπιστία ελέγχου (δράσεις 5-8)

Δράση 5: Προώθηση διαχειριστικών δηλώσεων στο επιχειρησιακό επίπεδο και συγκεφαλαιωτικών εκθέσεων στο εθνικό επίπεδο

Ολοκληρωθείσα δράση : Η νομοθεσία όσον αφορά την επιμερισμένη διαχείριση για την περίοδο 2007-13 ορίζει ότι τα κράτη μέλη υποχρεούνται να υποβάλλουν ετήσια γνωμοδότηση ελέγχου και λεπτομέρειες για τα αποτελέσματα των ελέγχων. Επιπλέον, ο αναθεωρημένος δημοσιονομικός κανονισμός προβλέπει την υποβολή ετήσιας περίληψης των διαθέσιμων ελέγχων και δηλώσεων, που πρέπει να κατατεθούν για πρώτη φορά μέχρι τις 15 Φεβρουαρίου 2008 (για το έτος 2007). Για τη γεωργία, οι επικεφαλής των οργανισμών πληρωμών υποχρεούνται να υποβάλλουν ετήσια δήλωση αξιοπιστίας. Η υποχρέωση υποβολής ετήσιας περίληψης αναφέρεται στο άρθρο 7 παράγραφος 5 του κανονισμού (ΕΚ) αριθ. 885/2006 και τον Δεκέμβριο του 2007 εκδόθηκαν περαιτέρω λεπτομερείς κατευθυντήριες γραμμές προς τα κράτη μέλη. Για τα διαρθρωτικά ταμεία, λεπτομερείς κατευθυντήριες γραμμές υποβλήθηκαν στην επιτροπή συντονισμού των ταμείων τον Οκτώβριο του 2007 και εκδόθηκαν στην τελική μορφή τους τον Δεκέμβριο του 2007.

Η Επιτροπή έχει υπογραμμίσει τη σημασία των περιλήψεων και μέχρι τις 27 Φεβρουαρίου είχε λάβει περιλήψεις για τα διαρθρωτικά ταμεία από 25 κράτη μέλη. Μολονότι το είδος της αξιοπιστίας που μπορεί να εξαχθεί από τα εν λόγω έγγραφα μπορεί να εκτιμηθεί μόνο μετά την ανασκόπηση του περιεχομένου και της ποιότητάς τους, η Επιτροπή θεωρεί το γεγονός αυτό επιτυχία στην οποία μπορεί να βασισθεί η περαιτέρω πρόοδος. Όσο εξελίσσεται η διαδικασία και αρχίζει η εφαρμογή των προγραμμάτων 2007-2013, οι περιλήψεις θα αποτελούν πρόσθετο στοιχείο στήριξης της αξιοπιστίας.

Η Επιστολή θα αποστείλει υπενθυμίσεις στις χώρες από τις οποίες δεν έχει ακόμη λάβει περιλήψεις (Αυστρία και Γερμανία) δίνοντάς τους προθεσμία ενός μηνός για να συμμορφωθούν. Τέσσερα κράτη μέλη (Ιρλανδία, Ελλάδα, Λουξεμβούργο και Τσεχική Δημοκρατία) δεν έχουν ακόμη παράσχει πληροφορίες για τα προγράμματα 2000-2006.Η υποβολή περιλήψεων αποτελεί νομική υποχρέωση βάσει των υφιστάμενων δημοσιονομικών κανόνων. Εάν η κατάσταση δεν διορθωθεί για τα κράτη μέλη που δεν έχουν υποβάλει περίληψη, ή εάν το περιεχόμενο των περιλήψεων δεν ανταποκρίνεται στις υποχρεώσεις που απορρέουν από τον δημοσιονομικό κανονισμό, η Επιτροπή είναι αποφασισμένη να κινήσει διαδικασία παράβασης.

Για τη γεωργία, σχεδόν όλοι οι επικεφαλής των οργανισμών πληρωμών (75 από 83) είχαν υποβάλει μέχρι την 1η Φεβρουαρίου 2008 τους ετήσιους λογαριασμούς τους μαζί με τη δήλωση αξιοπιστίας και την έκθεση πιστοποίησης (τα υπόλοιπα έγγραφα θα πρέπει να διαβιβασθούν μέχρι το τέλος του Φεβρουαρίου). Όλα τα κράτη μέλη στα οποία υπάρχουν περισσότεροι του ενός εγκεκριμένοι οργανισμοί πληρωμών, έχουν την υποχρέωση να συντάξουν ετήσια περίληψη μέχρι τις 15 Φεβρουαρίου 2008. Όλες οι εκθέσεις υποβλήθηκαν εντός της προθεσμίας εκτός από μία που αναμένεται στις αρχές του Μαρτίου.

Η Επιτροπή εκφράζει την ικανοποίησή της για την οικειοθελή δήλωση της ολλανδικής κυβέρνησης και τη συνοδευτική έκθεση και γνωμοδότηση του ολλανδικού Ελεγκτικού Συνεδρίου. Εκφράζει επίσης την ικανοποίησή της για την πιστοποίηση των κοινοτικών δαπανών από το δανικό SAI και τις δηλωθείσες προθέσεις του ΗΒ να αναλάβει δράση στον εν λόγω τομέα. Η Επιτροπή θα στηρίξει ανάλογες εθνικές πρωτοβουλίες.

Αντίκτυπος : Αυξημένη αξιοπιστία στην επιμερισμένη διαχείρισ η ■■□□□

Πιθανή εξέλιξη : Η σταδιακή βελτίωση των συστημάτων ελέγχου είναι αναμενόμενη, στο βαθμό που η διαδικασία εμπεδώνεται και τα κράτη μέλη αναλαμβάνουν περισσότερο την ευθύνη για τα κοινοτικά ταμεία (αναλόγως της συμμόρφωσης των κρατών μελών).

Δράση 6: Εξέταση της χρησιμότητας των διαχειριστικών δηλώσεων εκτός από το πλαίσιο της επιμερισμένης και της έμμεσης κεντρικής διαχείρισης

Ακυρωθείσα δράση, η οποία όμως θα συνεχισθεί με άλλο τρόπο : Η επέκταση των δηλώσεων διαχείρισης στις εξωτερικές πολιτικές δεν θεωρήθηκε ότι συμφέρει από άποψη κόστους ούτε ότι θα αυξήσει την αξιοπιστία λόγω του κινδύνου άσκοπης επανάληψης των υφιστάμενων συμβατικών υποχρεώσεων των δικαιούχων στη δημοσιονομική διαχείριση. Για τις εσωτερικές πολιτικές θεωρήθηκε αποτελεσματικότερο να αυξηθεί η αξιοπιστία μέσω των πιστοποιητικών ελέγχου (βλέπε δράση 7 κατωτέρω).

Αντίκτυπος : Βλέπε δράση 7 κατωτέρω.

Δράση 7: Προώθηση των βέλτιστων πρακτικών για τη βελτίωση της σχέσης κόστους- οφέλους των ελέγχων στο επίπεδο των έργων

Μερικά ολοκληρωθείσα δράση : Το πλαίσιο εσωτερικού ελέγχου της Επιτροπής βασίζεται σε πολλές περιπτώσεις στο έργο άλλων ελεγκτών, συμπεριλαμβανομένων αυτών των αρχών των κρατών μελών σε επιμερισμένη διαχείριση και των εξωτερικών ελεγκτών σε άμεση κεντρική διαχείριση. Η επίτευξη ουσιαστικών αποτελεσμάτων από διαφορετικά επίπεδα ελέγχου απαιτεί σαφείς εργασιακές διαδικασίες και σαφή ανάθεση καθηκόντων.

Η Επιτροπή έχει επανεξετάσει τις διαδικασίες της όσον αφορά τις ελεγκτικές γνωμοδοτήσεις και την ποιότητα και ανεξαρτησία των ελεγκτών. Για την εξωτερική βοήθεια και το έβδομο Πρόγραμμα Πλαίσιο για την Έρευνα η Επιτροπή έχει βασίσει την προσέγγισή της στο διεθνές πρότυπο «συμφωνημένων διαδικασιών». Οι εν λόγω διαδικασίες, σε συνδυασμό με τις συνοδευτικές κατευθυντήριες γραμμές, προσδιορίζουν σαφώς τα όρια των καθηκόντων, τη μορφή και το περιεχόμενο των εκθέσεων, τις απαιτήσεις διαπίστευσης και τις υποχρεώσεις των ελεγκτών. Η προσέγγιση αυτή θα επεκταθεί το 2008 στον τομέα της εκπαίδευσης και του πολιτισμού.

Στα διαρθρωτικά ταμεία, η νομοθεσία για την περίοδο 2007-13 θεσπίζει τους ρόλους των διαφορετικών φορέων στα κράτη μέλη (μεταξύ άλλων, της πιστοποίησης αιτήσεων πληρωμών από την αρχή πιστοποίησης και των ετήσιων ελεγκτικών γνωμοδοτήσεων που συντάσσονται από ελεγκτική αρχή). Τα εγχειρίδιο λογιστικού ελέγχου για τα διαρθρωτικά ταμεία είναι υπό αναθεώρηση ώστε να ληφθούν υπόψη οι νέες κανονιστικές απαιτήσεις. Στο αναθεωρημένο εγχειρίδιο θα περιλαμβάνεται ο οδηγός δειγματοληψίας για το άρθρο 16 του κανονισμού (ΕΚ) αριθ. 1828//2006 της Επιτροπής, που συζητήθηκε με τα κράτη μέλη τον Νοέμβριο του 2007 και θα οριστικοποιηθεί μέχρι τα μέσα του 2008.

Στον τομέα της γεωργίας, η ετήσια πιστοποίηση καλύπτει, από το οικονομικό έτος 2007, την ορθή λειτουργία των διαδικασιών εσωτερικού ελέγχου των οργανισμών πληρωμών και οι φορείς πιστοποίησης υποχρεούνται να επαληθεύουν και να επικυρώνουν τις στατιστικές ελέγχου και τους ελέγχους μετά την πληρωμή.

Αντίκτυπος : Βελτιωμένη τυποποίηση και ποιότητα του ελεγκτικού έργου και βελτιωμένη αναφορά των αντιπροσωπευτικών ποσοστών σφαλμάτων □□□□□

Πιθανή εξέλιξη : Σταθερή μείωση των ποσοστών σφαλμάτων

Δράσεις 8 και 8N: Διευκόλυνση της παροχής συμπληρωματικής αξιοπιστίας από τα Ανώτατα Όργανα Ελέγχου

Δράση 8 ολοκληρωθείσα : Μολονότι δεν εντάσσονται στο πλαίσιο εσωτερικού ελέγχου, τα ανεξάρτητα Ανώτατα Όργανα Ελέγχου, ως εξωτερικοί ελεγκτές των εθνικών δημόσιων δαπανών, διαδραματίζουν πρωταρχικό ρόλο στον έλεγχο των δημόσιων, συμπεριλαμβανομένων και των κοινοτικών, κονδυλίων. Η Επιτροπή έχει παράσχει σε όλα τα ΑΟΕ στοιχεία όσον αφορά πληρωμές που πραγματοποιήθηκαν το 2005 και το 2006 και θα συνεχίσει να παρέχει ανάλογες πληροφορίες.

Δράση 8 N σχεδόν ολοκληρωθείσα : Η Επιτροπή διενήργησε περιπτωσιολογική μελέτη από κοινού με το σλοβακικό ΑΟΕ, με αποτέλεσμα αυτό να βελτιώσει τις τυποποιημένες εκθέσεις του. Αυτό θα διευκολύνει τη μελλοντική χρήση από τα ΑΟΕ στο πλαίσιο των εθνικών ελέγχων.

Αντίκτυπος : Αύξηση του αριθμού των ΑΟΕ που χρησιμοποιούν τα στοιχεία της Επιτροπής και λεπτομερέστερη αναφορά όσον αφορά τη χρήση των κοινοτικών κονδυλίων.

Πιθανή εξέλιξη : Τα ΑΟΕ είναι ανεξάρτητα αλλά ενδέχεται να αυξηθεί σταδιακά η συμμετοχή τους όσο βελτιώνεται η ποιότητα των εκθέσεων της Επιτροπής.

Προσέγγιση ενιαίου ελέγχου: κοινοποίηση των αποτελεσμάτων και προτεραιότητες όσον αφορά τη σχέση κόστους-οφέλους (δράσεις 9-11)

Δράσεις 9 και 9a1N: Δημιουργία αποτελεσματικών εργαλείων για την κοινοποίηση των αποτελεσμάτων των λογιστικών και των απλών ελέγχων και προώθηση της προσέγγισης του ενιαίου ελέγχου

Δράση σχεδόν ολοκληρωθείσα: Το Ελεγκτικό Συνέδριο πρότεινε τα αποτελέσματα των ελέγχων να κωδικοποιούνται σε κοινή βάση δεδομένων[8]. Η Επιτροπή έχει εντάξει τα στοιχεία ελέγχου στο χρηματοοικονομικό και λογιστικό σύστημά της ώστε να διευκολύνει το συντονισμό των ελέγχων και την κοινοποίηση των αποτελεσμάτων μεταξύ των ΓΔ: αυτή τη στιγμή υπάρχουν καταχωρημένοι περισσότεροι από 2 700 έλεγχοι.

Οι ΓΔ σε επιμερισμένη διαχείριση συντονίζουν τους ελέγχους με τα κράτη μέλη και η πρόοδος των ελέγχων παρακολουθείται μέσω συστημάτων πληροφορικής, με την τακτική υποβολή εκθέσεων και τις ετήσιες συνεδριάσεις συντονισμού. Η νομοθεσία για τα διαρθρωτικά ταμεία για την περίοδο 2007-13 θεσπίζει τον συντονισμό των ελέγχων μεταξύ των διαφόρων οργάνων στην αλυσίδα ελέγχου, και ορίζει ότι η ελεγκτική αρχή πρέπει να καταστρώσει στρατηγική ελέγχου που θα υποβάλει προς έγκριση στην Επιτροπή εντός 9 μηνών από την έκδοση του προγράμματος, το οποίο ενημερώνεται και αναθεωρείται διμερώς ανά διετία. Η Επιτροπή ανταλλάσει εκθέσεις ελέγχου συστημάτων με τις εθνικές υπηρεσίες ελέγχου. Στη διάρκεια του 2007 διοργανώθηκαν εργαστήρια κατάρτισης όσον αφορά τις διατάξεις λογιστικών και απλών ελέγχων των νέων κανονισμών για τις υπηρεσίες ελέγχου των διαρθρωτικών ταμείων όλων σχεδόν των κρατών μελών, προκειμένου οι νέες νομοθετικές απαιτήσεις να γίνονται κατανοητές με τον ίδιο τρόπο.

Αντίκτυπος : Καλύτερος συντονισμός της ελεγκτικής δραστηριότητας και μεθοδολογίας. ■□□□□

Πιθανή εξέλιξη : Βελτίωση της συνέπειας και της ποιότητας του ελεγκτικού έργου Μεγαλύτερη εξάρτηση από το έργο των εθνικών υπηρεσιών ελέγχου .

Δράσεις 10 και 10N: Αρχική εκτίμηση και ανάλυση του κόστους των ελέγχων και εξέταση της σχέσης κόστους-οφέλους του ελέγχου

Δράση υπό εξέλιξη : Η Επιτροπή ολοκληρώνει τον υπολογισμό του κόστους των ελέγχων στη γεωργία, το ETΠA και την άμεση κεντρική διαχείριση. Τα αποτελέσματα θα συγκροτήσουν τη βάση ανακοίνωσης της Επιτροπής για τον Οκτώβριο του 2008, στην οποία θα εξετάζονται τα οφέλη των συστημάτων ελέγχου από άποψη κόστους και η ανάλυση του εναπομείναντος κινδύνου που οι ΓΔ, των οποίων ορισμένοι τομείς πολιτικής αξιολογήθηκαν με «κόκκινο» από το Ελεγκτικό Συνέδριο, πρέπει να συμπεριλάβουν στις ετήσιες εκθέσεις δραστηριότητας τους για το 2007. Η εν λόγω ανακοίνωση θα αποτελέσει τη βάση για τη συνέχιση της συζήτησης όσον αφορά τον εναπομείναντα κίνδυνο σφάλματος.

Η ανάλυση του αντίκτυπου του σχεδιασμού του προγράμματος στον κίνδυνο, όπως προβλεπόταν στη δράση 10N, ήταν βραδύτερη από την προσδοκώμενη, κυρίως λόγω της έλλειψης των κατάλληλων κεντρικών δεδομένων.

Αντίκτυπος : Κατανόηση των επιπέδων εναπομείναντος κινδύνου σε σημαντικούς τομείς πολιτικής ■□□□□ .

Πιθανή εξέλιξη : Εξαρτάται από τη συνέχεια που θα δοθεί στην ανακοίνωση του Οκτωβρίου 2008.

Δράση 11: Ανακτήσεις και οφέλη του ελέγχου

Δράση σχεδόν ολοκληρωθείσα: Πολλά οφέλη του ελέγχου είναι δύσκολο να ποσοτικοποιηθούν (τα αποτρεπτικά και προληπτικά αποτελέσματα, ο αντίκτυπος του ελέγχου των συστημάτων στη βελτίωση των συστημάτων διαχείρισης και ελέγχου των κρατών μελών ή των δικαιούχων. Για το λόγο αυτό, στην παρούσα φάση η ανάλυση περιορίζεται σε εύκολα ποσοτικοποιήσιμα οφέλη (ανακτήσεις και μειώσεις των πληρωμών).

Αντίκτυπος : Ποσοτικοποίηση των οφέλων του ελέγχου από άποψη ανάκτησης ποσών που έχουν καταβληθεί αχρεωστήτως □□□□□

Πιθανή εξέλιξη : Πλήρη στοιχεία θα συγκεντρωθούν για το 2008 και εξής στο πλαίσιο της δράσης 11Ν.

Δράση 11N: Ανακτήσεις ποσών αχρεωστήτως καταβληθέντων

Δράση υπό εξέλιξη: Στους λογαριασμούς για το 2005 και 2006 έχουν αναφερθεί ανακτήσεις ποσών. Ωστόσο, δεν έχει ακόμη διαπιστωθεί η ύπαρξη άμεσης σχέσης μεταξύ των αποτελεσμάτων του ελέγχου και των ανακτήσεων. Για να εξασφαλισθεί η δυνατότητα εντοπισμού και παρακολούθησης των χρηματοοικονομικών αποτελεσμάτων των ελέγχων, από τις 28 Φεβρουαρίου 2008 στο χρηματοοικονομικό και λογιστικό σύστημα θα καταχωρίζονται πληροφορίες όσον αφορά την αρχή ελέγχου και το είδος σφάλματος. Οι πληροφορίες αυτές, που θα κωδικοποιηθούν αναδρομικά για όλες τις ανακτήσεις που άρχισαν το 2008, θα περιληφθούν στους λογαριασμούς του 2008 που θα υποβληθούν το Μάρτιο του 2009. Αυτό θα επιτρέψει, μεταξύ άλλων, τη σύγκριση του έτους στο οποίο διαπράχθηκε σφάλμα με το έτος ανίχνευσής του, και θα αποτελέσει μία βάση για την εκτίμηση της αποτελεσματικότητας των πολυετών συστημάτων ανάκτησης.

Εντωμεταξύ, τον Οκτώβριο του 2007 η Επιτροπή συμπεριέλαβε ως παράρτημα της ετήσιας έκθεσης για τα διαρθρωτικά ταμεία πληροφορίες για τις διορθώσεις της Επιτροπής και, για πρώτη φορά, παρείχε στοιχεία για την εκτέλεση των χρηματοοικονομικών διορθώσεων σε εθνικό επίπεδο μέσω ανακλήσεων και ανακτήσεων από τα κράτη μέλη. Η Επιτροπή θα αναλάβει δράση το 2008 για να βελτιώσει τη συμμόρφωση με τις απαιτήσεις υποβολής εκθέσεων και θα επαληθεύει την ακρίβεια των παρεχόμενων στοιχείων με δείγμα από τα κράτη μέλη.

Αντίκτυπος : Αποδείξεις ότι τα πολυετή συστήματα ελέγχου διορθώνουν πραγματικά τα σφάλματα □□□□□

Πιθανή εξέλιξη : Πλήρη στοιχεία για τις διορθώσεις των διαρθρωτικών ταμείων θα συγκεντρωθούν για το 2008 και οι διορθώσεις της Επιτροπής θα καταχωρίζονται άμεσα στο λογιστικό σύστημα.

Τομεακές ελλείψεις (δράσεις 12-16).

Δράσεις 12 και 12N: Αντιμετώπιση των ελλείψεων που επισημάνθηκαν από τις συμμετέχουσες υπηρεσίες

Ολοκληρωθείσα δράση : Η Επιτροπή θα μεριμνήσει ώστε η πολυετής στρατηγική ελέγχου να συνεχίσει να εξασφαλίζει την κατάλληλη ισορροπία μεταξύ κινδύνου και αντιπροσωπευτικού δείγματος[9]. Στο πλαίσιο των διαρθρωτικών ταμείων έχουν συνταχθεί διεξοδικές κατευθυντήριες γραμμές για την ελεγκτική δειγματοληψία, σύμφωνα με διεθνή πρότυπα ελέγχου, με σκοπό την προώθηση της συνοχής του ελέγχου που πραγματοποιούν οι ελεγκτικές αρχές των κρατών μελών[10]. Η Επιτροπή έχει παράσχει καθοδήγηση όσον αφορά τις βέλτιστες πρακτικές στη διαχείριση των συμβάσεων-πλαισίων εξωτερικού ελέγχου με σκοπό την εξασφάλιση συγκροτημένων και ποιοτικών αποτελεσμάτων ελέγχου[11].

Η στρατηγική ελέγχου του έκτου προγράμματος-πλαισίου (ΠΠ6) που βασίζεται στη λεπτομερή ανάλυση του δικαιούχου πληθυσμού, κατά την άποψη του ΕΣ αποτελεί καλή βάση για την αντιμετώπιση των προβλημάτων που προσδιορίστηκαν από το Ελεγκτικό Συνέδριο[12]. Αν και η Επιτροπή αναγνωρίζει ότι η προσέγγιση αυτή δεν είναι δυνατό να μεταφερθεί σε όλους τους τομείς, μέχρι τον Ιούλιο του 2008 θα εκδώσει κατευθυντήριες γραμμές προς τις υπηρεσίες της όσον αφορά τις στρατηγικές δειγματοληψίας που θα βασίζονται στις εμπειρίες της από τη στρατηγική ελέγχου της έρευνας.

Σε σύγκριση με τους 45 ελέγχους που πραγματοποιήθηκαν το 2006 για το ΠΠ6, οι ΓΔ Έρευνας υπερέβησαν τον στόχο των 300 ελέγχων που είχε τεθεί στην έκθεση προόδου του Μαρτίου 2007[13] εκτελώντας 378 ελέγχους το 2007. Τα αποτελέσματα των εν λόγω ελέγχων θα κοινοποιηθούν στις ετήσιες εκθέσεις δραστηριότητας των ΓΔ. Η προσπάθεια θα συνεχισθεί το 2008 και η σταδιακή σώρευση των αποτελεσμάτων των ελέγχων και των αντίστοιχων διορθώσεων και ανακτήσεων θα παράσχει μία σαφή εικόνα όσον αφορά τα εναπομένοντα σφάλματα στο ΠΠ6.

Αντίκτυπος : Σταδιακή μείωση των σφαλμάτων σε όλα τα είδη διαχείρισης. ■□□□□

Πιθανή εξέλιξη : Σταδιακή βελτίωση της αξιολόγησης από το Ελεγκτικό Συνέδριο

Δράση 13: Ανάλυση των ελέγχων στο πλαίσιο της επιμερισμένης διαχείρισης σε περιφερειακό επίπεδο καθώς και της αξίας των υφιστάμενων δηλώσεων

Ολοκληρωθείσα δράση : Οι ΓΔ των διαρθρωτικών ταμείων καταγράφουν την αξιολόγησή τους όσον αφορά τα συστήματα ελέγχου των κρατών μελών στις ετήσιες εκθέσεις δραστηριότητάς τους. Η εν λόγω αξιολόγηση θα βασίζεται εν μέρει στις πληροφορίες που παρέχουν τα κράτη μέλη στις ετήσιες περιλήψεις των διαθέσιμων ελέγχων (βλέπε δράση 5 ανωτέρω).

Αντίκτυπος : Βελτίωση της ποιότητας των συστημάτων ελέγχων των κρατών μελών όπως προκύπτει από τη διαδικασία έκθεσης ετήσιας δραστηριότητα και την αξιολόγηση του ΕΣ. ■□□□□

Πιθανή εξέλιξη : Βελτίωση της αξιολόγησης από το Ελεγκτικό Συνέδριο, αλλά είναι πιθανό να παρουσιαστούν διαφορές μεταξύ των κρατών μελών

Δράση 14: Παροχή μεγαλύτερης καθοδήγησης για τα διαρθρωτικά ταμεία σχετικά με τη διαχείριση του κινδύνου σφάλματος

Ολοκληρωθείσα δράση : Το 2007 οι ΓΔ των διαρθρωτικών ταμείων εξέδωσαν κατευθυντήριες γραμμές για τη στρατηγική ελέγχου και την αξιολόγηση της συμμόρφωσης (έγγραφα που πρέπει να υποβληθούν από τις αρχές ελέγχου εντός 12 και 9 μηνών αντίστοιχα από την έγκριση του προγράμματος), ετήσιες περιλήψεις και δημοσιονομικές διορθώσεις για τις παρατυπίες στις δημόσιες συμβάσεις. Το 2008 οι κατευθυντήριες σημειώσεις για τη δειγματοληψία, την αξιολόγηση των συστημάτων και τις αναθεωρήσεις των σημειώσεων για τους πρωτοβάθμιους διαχειριστικούς ελέγχους και την πιστοποίηση θα αναθεωρηθούν για να ληφθούν υπόψη οι διατάξεις των νέων κανονισμών. Προβλέπεται η διοργάνωση σεμιναρίου για τις διαχειριστικές αρχές κατά τα μέσα του 2008.

Αντίκτυπος : Μείωση των ποσοστών σφαλμάτων μέσω της επιτυχούς εφαρμογής των κατευθυντήριων γραμμών. □□□□□

Πιθανή εξέλιξη : Έκδοση σημαντικά βελτιωμένων κατευθυντήριων γραμμών το 2008 για όλα τα σημαντικά θέματα.

Δράση 15: Προώθηση της πρωτοβουλίας «συμβάσεις εμπιστοσύνης» για τα διαρθρωτικά ταμεία

Η δράση δεν θα ολοκληρωθεί για όλα τα κράτη μέλη αλλά θα υλοποιηθεί με νομοθεσία για την περίοδο 2007-2013 . Συμβάσεις εμπιστοσύνης έχουν υπογραφεί με έξι κράτη μέλη: Αυστρία, ΗΒ (Ουαλία), Δανία, Πορτογαλία, Σλοβενία και Εσθονία. Το 2008 ενδέχεται να υπογραφούν και άλλες συμβάσεις, όταν τα αποτελέσματα του ελεγκτικού έργου δείχνουν ότι τηρούνται οι προϋποθέσεις. Μολονότι η Επιτροπή δεν επέτυχε τον φιλόδοξο στόχο της να υπογράψει συμβάσεις με όλα τα κράτη μέλη (για την περίοδο 2000-06), η προώθηση της εν λόγω πρωτοβουλίας έχει επιφέρει βελτιώσεις στο συντονισμό του ελεγκτικού έργου και εισήγαγε μία διαδικασία οριοθέτησης. Οι θεμελιώδεις αρχές της εν λόγω πρωτοβουλίας έχουν ενταχθεί στη νομοθεσία των διαρθρωτικών ταμείων για την περίοδο 2007-13.

Αντίκτυπος : Καλύτερη συνειδητοποίηση του ελέγχου στα κράτη μέλη ■□□□□

Πιθανή εξέλιξη : Με την εφαρμογή των προγραμμάτων 2007-13 αναμένεται να βελτιωθούν τα συστήματα ελέγχου των κρατών μελών και να τηρούνται περισσότερο οι απαιτήσεις των «συμβάσεων εμπιστοσύνης»

Δράση 16: Καθιέρωση κοινών κατευθυντήριων γραμμών ανά ομάδα πολιτικής

Δράση προς ολοκλήρωση: Έχουν συνταχθεί εσωτερικές κατευθυντήριες γραμμές για την πιστοποίηση, την κατάρτιση και την παρακολούθηση των εξωτερικών ελεγκτών. Οι υπηρεσίες έρευνας έχουν καταρτίσει εγχειρίδιο ελέγχου για το έκτο πρόγραμμα πλαίσιο για την προώθηση της συνέπειας του ελεγκτικού έργου. Τα εγχειρίδια ελέγχου για τα διαρθρωτικά ταμεία είναι υπό αναθεώρηση με βάση τη νέα νομοθεσία.

Έχουν αναπτυχθεί κοινές προσεγγίσεις όσον αφορά τον καθορισμό αντιπροσωπευτικού δείγματος στην έρευνα. Η πρόοδος σε άλλους τομείς είναι βραδύτερη, αλλά έχει γίνει ανάλυση και έχει συνταχθεί σχέδιο οδηγού δειγματοληψίας, μεταξύ άλλων για τις διαρθρωτικές δράσεις, όπου αναπτύσσονται οι αρχές που θεσπίστηκαν με το νομοθετικό πλαίσιο 2007-2013. Τα σχετικά κείμενα θα οριστικοποιηθούν και θα τεθούν στη διάθεση των υπηρεσιών μέχρι τα μέσα του 2008.

Αντίκτυπος : Τυποποίηση των αρχών ελέγχου και μεθοδολογία. Για παράδειγμα, καλύτερη ενημέρωση όσον αφορά τα ποσοστά σφάλματος μέσω της εφαρμογής κοινών κατευθυντήριων γραμμών για τη δειγματοληψία ■□□□□

Πιθανή εξέλιξη : Αντίκτυπος εμφανής στην έρευνα για το 2008, άλλοι τομείς θα ακολουθήσουν.

Συμπεράσματα

Οι περισσότερες από τις ελλείψεις που προσδιορίζονται στο σχέδιο δράσης έχουν αποκατασταθεί. Οι δράσεις που δεν έχουν ακόμη ολοκληρωθεί θα οριστικοποιηθούν το 2008, το οποίο σημαίνει ότι σύντομα θα είναι έτοιμο το ολοκληρωμένο πλαίσιο εσωτερικού ελέγχου που προβλεπόταν για το 2006.

Η Επιτροπή θα συνεχίσει το έργο της όσον αφορά το ισοζύγιο κόστους-οφέλους-κινδύνου ώστε να προχωρήσει στο θέμα της διαχείρισης του κινδύνου και του εναπομείναντος κινδύνου. Η Επιτροπή εκφράζει την ικανοποίησή της για το ενδιαφέρον του Συμβουλίου και του Κοινοβουλίου να ακολουθήσουν την αρχή του εναπομείναντος κινδύνου σφάλματος, ειδικά διότι αυτό επηρεάζεται σημαντικά από πολύπλοκους κανόνες που ενέχουν υψηλό κίνδυνο σφάλματος. Για το σκοπό αυτό θα συνταχθεί ανακοίνωση για τον Οκτώβριο του 2008, στην οποία θα συγκεντρώνονται τα αποτελέσματα της αξιολόγησης όσον αφορά το κόστος και τα οφέλη του ελέγχου, και η ανάλυση του εναπομείναντος κινδύνου που οι ΓΔ, των οποίων ορισμένοι τομείς πολιτικής αξιολογήθηκαν με «κόκκινο» από το Ελεγκτικό Συνέδριο, πρέπει να συμπεριλάβουν στις ετήσιες εκθέσεις δραστηριότητάς τους για το 2007.

Η Επιτροπή μπορεί να αποδείξει ότι έχει πραγματοποιήσει συγκεκριμένη πρόοδο. Ωστόσο, η βάση για την αξιολόγηση της επιτυχίας του σχεδίου δράσης θα είναι ο αντίκτυπος των δράσεων με τη μείωση των ποσοστών σφάλματος και τη βελτιωμένη βαθμολόγηση των συστημάτων από το Ελεγκτικό Συνέδριο. Στις αρχές του 2009 η Επιτροπή θα συντάξει πρόσθετη έκθεση αξιολόγησης του αντικτύπου όσον αφορά την κατάσταση στις 31 Δεκεμβρίου 2008.

[1] COM(2006) 9 και SEC(2006) 49.

[2] Γνωμοδότηση 2/2004·(ΕΕ C107/1 της 30.4.2004), (γνωμοδότηση σχετικά με το πρότυπο του "ενιαίου ελέγχου").

[3] ΕΕ L 196 της 27.7.2005, σ. 4.

[4] COM(2007) 86.

[5] Βλέπε COM(2007) 86 για περισσότερες λεπτομέρειες όσον αφορά ειδικές πρωτοβουλίες απλούστευσης.

[6] Κατευθυντήριες γραμμές για το ΠΠ7, κατευθυντήριες γραμμές για τους εκτελεστικούς κανόνες των διαρθρωτικών ταμείων 2007-13, κατευθυντήριες γραμμές για την εκπαιδευτική πολιτική 2007-13.

[7] COM(2008) 97.

[8] Παράγραφοι 46 & 47 Γνωμοδότηση 02/2004.

[9] Παράγραφοι 48 & 49 Γνωμοδότηση 02/2004.

[10] Παράγραφοι 40 & 49 Γνωμοδότηση 02/2004.

[11] Παράγραφος 37 Γνωμοδότηση 02/2004.

[12] Ετήσια έκθεση του ΕΣ για την εφαρμογή του προϋπολογισμού όσον αφορά το οικονομικό έτος 2006.

[13] COM(2007) 86.